Sadiq Aman Khan
Sadiq Khan er en britisk Labourpolitiker. Han har været overborgmester i London siden 2016. Forud herfor var han medlem af Underhuset i Det Britiske Parlament fra 2005 til 2016. I denne periode beklædte han ministerposter i Gordon Browns regering 2007-2010 og havde efterfølgende centrale ordførerskaber i partiet.
Sadiq Khan er uddannet jurist fra University of North London og arbejdede som menneskerettighedsadvokat, før han blev politiker.
Han vandt en overbevisende sejr over den konservative modkandidat, Zac Goldsmith (f. 1975), ved overborgmestervalget i 2016 trods forsøg fra den konservative valgkampagne på at forbinde ham med muslimsk ekstremisme.
Som borgmester har han markeret sig som stærk modstander af racisme, herunder antisemitisme, og han fremstår med en stærkt socialliberal profil på områder som homoseksuelles og kvinders rettigheder. Han har talt imod udvidelsen af lufthavnen i Heathrow af miljømæssige årsager, og han har fokuseret på billig offentlig transport i London. Under valgkampen forud for folkeafstemningen om fortsat britisk medlemskab af EU fremstod han som en stærk fortaler for britisk forbliven i EU.
Sadiq Khan blev i maj 2021 genvalgt til en ny fireårig periode som overborgmester i London.